Literatuur van die 20ste eeu verwys na wêreldliteratuur wat gedurende die 20ste eeu (1901 tot 2000) geproduseer is. In terme van die Euro-Amerikaanse tradisie word die hoofperiodes opgedeel volgens 'n tweedelige struktuur naamlik; die modernistiese literatuur, en die postmoderne literatuur, wat onderskeidelik strek van ongeveer 1900 tot 1940, en vanaf 1960 tot 1990; as't ware verdeel ingevolge 'n vuisreël deur die Tweede Wêreldoorlog. Met die ietwat buigbare term, kontemporêre literatuur, word gewoonlik bedoel literatuur wat geskryf was na 1960. Alhoewel hierdie terme (moderne, kontemporêre en postmoderne) grootliks van toepassing is op die Westerse literêre geskiedenis, het die opkoms van globalisasie dit moontlik gemaak dat Europese literêre idees redelik vinnig in nie-Westerse kulture versprei word; sodat Asiatiese en Afrika-literatuur derhalwe in hierdie afdelings ingesluit kan word, met slegs geringe kwalifikasies. Trouens, in sommige genres, soos postkoloniale literatuur, was skrywers van nie-Westerse kulture aan die voorpunt van literêre ontwikkeling. Tegnologiese vooruitgang in die 20ste eeu het goedkoper produksie van boeke toegelaat, wat gelei het tot 'n beduidende toename in die produksie van populêre literatuur en triviale letterkunde, derhalwe is dit vergelykbaar met soortgelyke ontwikkelings in musiek.